CELEX: 
Language: mt
Date: 2022-04-25 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament (UE) 2019/787 tal-Parlament Ewropew u tal-Kunsill fir-rigward tad-definizzjoni tal-alkoħol etiliku ta’ oriġini agrikola u r-rekwiżiti għalih

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Id-definizzjoni tal-alkoħol etiliku ta’ oriġini agrikola u r-rekwiżiti għalih ma nbidlux b’mod sostanzjali matul ir-reviżjoni tar-Regolament (KE) Nru 110/2008 u d-definizzjoni u r-rekwiżiti kif stabbiliti fir-Regolament (UE) 2019/787 attwali dwar ix-Xorb Spirituż huma skaduti mil-lat tekniku/xjentifiku u ma għadhomx jikkorrispondu mal-parametri tekniċi applikati bħalissa mill-produtturi tal-Unjoni u mill-biċċa l-kbira tal-laboratorji tal-analiżi.
            
            
               Għaldaqstant, l-Artikolu 5 tar-Regolament (UE) 2019/787, li jipprevedi d-definizzjoni tal-alkoħol etiliku ta’ oriġini agrikola u r-rekwiżiti għalih, jeħtieġ li jiġi emendat biex dawk il-parametri tekniċi jinġiebu jaqblu ma’ dawk li attwalment qegħdin jintużaw mill-industrija.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Ir-rappreżentanti tal-industrija indikaw lill-Kummissjoni li d-definizzjoni tal-alkoħol etiliku ta’ oriġini agrikola u r-rekwiżiti eżistenti għalih ma għadhomx jikkonformaw mal-parametri tekniċi li jintużaw bħalissa fil-produzzjoni.
            
            
               Twettqu konsultazzjonijiet li jinvolvu esperti mis-27 Stat Membru kollha bħala tħejjija għal-laqgħat tal-Grupp ta’ Esperti għall-Organizzazzjoni Komuni għal Swieq Agrikoli – Xorb Spirituż, li saru (virtwalment) fit-28 ta’ April, fid-29 ta’ Ġunju, fit-12 ta’ Ottubru u fit-30 ta’ Novembru 2021, u baqgħu għaddejjin anki matulhom. Dan il-proċess ta’ konsultazzjoni wassal biex intlaħaq kunsens wiesa’ dwar l-abbozz tar-Regolament Delegat.
            
            
               Ġie nnutat li kien hemm kunsens fost il-biċċa l-kbira tan-nies waqt il-konsultazzjoni pubblika ġenerali li matulha saret il-pubblikazzjoni tal-abbozz tar-regolament delegat dwar il-Portal Regolamentazzjoni Aħjar mill-21 ta’ Frar sal-21 ta’ Marzu 2022 fejn waslu lura żewġ kummenti. Dawk il-kummenti b’mod ewlieni jesprimu t-tħassib fuq il-limitu propost għal furfural u jissuġġerixxu li jinżammu l-parametri l-oħrajn li hemm bħalissa fis-seħħ. Madanakollu, il-kummenti ma jwasslux għat-tibdil tal-limiti proposti peress li dawk il-limiti huma bbażati fuq l-opinjoni xjentifika tal-EFSA u huma kkonfermati mill-għarfien u mill-esperjenza tal-industrija. 
            
            
               Is-sħab tad-WTO ġew innotifikati.
            
            
               3.ELEMENTI ĠURIDIĊI TAL-ATT DELEGAT
            
            
               L-att delegat huwa msejjes fuq l-Artikolu 8(1) tar-Regolament (UE) 2019/787 u jikkonċerna biss dispożizzjoni li l-Kummissjoni ngħatat is-setgħa li temenda skont il-paragrafu msemmi. Jenħtieġ li dan jiġi adottat permezz tal-proċedura skont l-Artikolu 46(8) tar-Regolament (UE) 2019/787.
            
            
               L-att delegat huwa strettament limitat biex jissodisfa l-ħtiġijiet murija li jirriżultaw mill-progress teknoloġiku li qed jevolvi, f’konformità mat-tieni subparagrafu tal-Artikolu 8(1) tar-Regolament (UE) 2019/787.
            
            
               Artikolu 1: Dan l-Artikolu jipprevedi l-emenda tal-Artikolu 5 tar-Regolament (UE) 2019/787, li jipprevedi d-definizzjoni tal-alkoħol etiliku ta’ oriġini agrikola u r-rekwiżiti għalih.
            
            
               Artikolu 2: Dan l-Artikolu jipprevedi d-dħul fis-seħħ tal-emenda prevista fl-Artikolu 1.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 25.4.2022
            
            
               li jemenda r-Regolament (UE) 2019/787 tal-Parlament Ewropew u tal-Kunsill fir-rigward tad-definizzjoni tal-alkoħol etiliku ta’ oriġini agrikola u r-rekwiżiti għalih
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
         
         
            
               Wara li kkunsidrat ir-Regolament (UE) 2019/787 tal-Parlament Ewropew u tal-Kunsill tas-17 ta’ April 2019 dwar id-definizzjoni, id-deskrizzjoni, il-preżentazzjoni u t-tikkettar ta’ xorb spirituż, l-użu tal-ismijiet ta’ xorb spirituż fil-preżentazzjoni u t-tikkettar ta’ oġġetti tal-ikel oħra, il-protezzjoni ta’ indikazzjonijiet ġeografiċi ta’ xorb spirituż, l-użu ta’ alkoħol etiliku u distillati ta’ oriġini agrikola f’xorb alkoħoliku, u li jħassar ir-Regolament (KE) Nru 110/2008
                  1
               , u b’mod partikolari l-Artikolu 8(1) tiegħu,
            
            
               Billi:
            
            
               (1)L-Artikolu 5 tar-Regolament (UE) 2019/787 jipprevedi d-definizzjoni tal-alkoħol etiliku ta’ oriġini agrikola, li l-industrija tgħidlu wkoll alkoħol agrikolu, alkoħol newtrali jew alkoħol rettifikat, u r-rekwiżiti għalih. Dik id-definizzjoni teknika u dawk ir-rekwiżiti ġew riportati mingħajr ebda bidla sostanzjali minn dawk stabbiliti fil-punt 1 tal-Anness I tar-Regolament (KE) Nru 110/2008 tal-Parlament Ewropew u tal-Kunsill 
                  2
               .
            
            
               (2)Madankollu, id-definizzjoni tal-alkoħol etiliku ta’ oriġini agrikola u r-rekwiżiti għalih previsti fl-Artikolu 5 tar-Regolament (UE) 2019/787 huma parzjalment skaduti mil-lat tekniku u xjentifiku. B’mod partikolari, il-livelli massimi ta’ ċerti residwi jeħtieġ li jinġiebu f’konformità mal-parametri tekniċi użati bħalissa mill-industrija u mill-biċċa l-kbira tal-laboratorji tal-analiżi. Għalhekk, il-progress teknoloġiku f’dan il-qasam jiġġustifikaw il-ħtieġa ta’ dik id-definizzjoni u dawk ir-rekwiżiti jiġu emendati.
            
            
               (3)Ir-referenzi għal “aċidità totali”, “bażijiet volatili li fihom in-nitroġenu” u “estratt niexef” previsti fl-Artikolu 5(d)(i), (vi) u (vii) tar-Regolament (UE) 2019/787 ma għadhomx rilevanti peress li normalment ma jintużawx bħala parametri tekniċi tal-proċessi, minħabba li l-preżenza ta’ tali residwi f’alkoħol b’saħħa ta’ 96 % skont il-volum hija negliġibbli u x’aktarx ma tinstabx fl-alkoħol etiliku ta’ oriġini agrikola.
            
            
               (4)Fir-rigward tal-“esteri”, tal-“aldeidi” u tal-“alkoħols ogħla”, il-livelli massimi previsti fl-Artikolu 5(d)(ii), (iii) u (iv) tar-Regolament (UE) 2019/787 huma nieqsa mill-ispeċifiċità u bħalissa jirrikjedu metodi mxarrba tal-kimika, li mhumiex iddefiniti fid-dritt tal-Unjoni. Definizzjoni aktar preċiża tas-sustanzi li għalihom japplikaw il-limiti tar-residwi tista’ ttejjeb ir-riżultati tal-analiżijiet li jridu jitwettqu fuq l-alkoħol etiliku ta’ oriġini agrikola b’metodi bħall-kromatografija b’fażi gassuża, u tkun ta’ benefiċċju għall-analisti peress li ħafna mit-tekniki ta’ analiżi aktar antiki jeħtieġu l-użu ta’ sustanzi kimiċi perikolużi.
            
            
               (5)B’mod partikolari, huwa xieraq li l-esteri jiġu limitati għall-“aċetat etiliku” biss. Filwaqt li ħafna esteri jistgħu jiġu ffurmati fil-proċess ta’ fermentazzjoni, dak li jeżisti fl-ogħla konċentrazzjoni huwa l-aċetat etiliku, filwaqt li l-esteri l-oħra li jistgħu jkunu preżenti fl-alkoħol etiliku ta’ oriġini agrikola x’aktarx li ma jkunux jistgħu jiġu detetti bl-użu ta’ tekniki analitiċi standard u l-kontribuzzjoni tagħhom għall-ammont totali tal-esteri huwa negliġibbli. Il-kejl tal-aċetat etiliku jenħtieġ li jkun ibbażat fuq il-metodu ta’ referenza stabbilit fir-Regolament tal-Kummissjoni (KE) Nru 2870/2000
                  3
                peress li dan huwa metodu stabbilit li bħalissa qed jintuża għall-analiżi ta’ għadd ta’ xarbiet spiritużi.
            
            
               (6)Bl-istess mod, l-aldeid ewlieni li jikkontribwixxi għall-aldeidi totali huwa l-“aċetaldeid”. Għalhekk huwa xieraq li jintuża biss l-aċetaldeid bħala l-parametru f’din id-determinazzjoni. Peress li l-aċetaldeid huwa f’ekwilibriju ma’ 1,1 dietossietan, jiġifieri ż-żewġ molekuli huma t-tnejn preżenti u jikkonvertu waħda fl-oħra minħabba l-kundizzjonijiet fiżiċi kimiċi, jenħtieġ ukoll li tingħadd il-frazzjoni tal-aċetaldeid li tinsab fl-aċetal. Il-kejl tal-aċetaldeid għandu jkun ibbażat fuq il-metodu ta’ referenza stabbilit fir-Regolament (KE) Nru 2870/2000 peress li dan huwa metodu stabbilit li qed jintuża bħalissa għall-analiżi ta’ għadd ta’ xarbiet spiritużi.
            
            
               (7)Wara l-fermentazzjoni jkun hemm preżenti ammonti sostanzjali ta’ alkoħols ogħla. Madankollu, fl-alkoħol etiliku ta’ oriġini agrikola jkun hemm preżenti ammont żgħir biss ta’ alkoħols ogħla peress li l-alkoħols ogħla huma faċilment distillati minħabba l-punti tat-togħlija ogħla. Il-kejl tal-alkoħol ogħla għandu jkun ibbażat fuq il-metodu ta’ referenza stabbilit fir-Regolament (KE) Nru 2870/2000 peress li dan huwa metodu stabbilit li qed jintuża bħalissa għall-analiżi ta’ għadd ta’ xarbiet spiritużi.
            
            
               (8)Fir-rigward tal-“furfural”, ir-rekwiżit attwali li ma huwiex detettabbli jirreferi għal metodu kimiku mxarrab li ma għadux jintuża fil-biċċa l-kbira tal-Istati Membri, u b’hekk jipprevjeni metodi u riżultati ta’ analiżi uniformi u ddefiniti. Peress li bħalissa ma hemm l-ebda metodu ta’ referenza ddefinit għall-analiżi tal-furfural fl-alkoħol etiliku ta’ oriġini agrikola, huwa xieraq li jiġi ddefinit limitu li jista’ jinkiseb bil-metodi diversi li jintużaw bħalissa fil-biċċa l-kbira tal-laboratorji fl-Istati Membri, li huma aktar preċiżi mill-inklużjoni oriġinali ta’ dak ir-rekwiżit. Il-kejl tal-furfural għandu jkun ibbażat fuq il-metodu tal-kromatografija likwida għall-komposti tal-injam stabbilit fir-Regolament (KE) Nru 2870/2000.
            
            
               (9)Barra minn hekk, għal raġunijiet ta’ kompletezza u f’konformità mad-definizzjoni ta’ distillat ta’ oriġini agrikola stabbilita fl-Artikolu 4(7) tar-Regolament (UE) 2019/787, huwa xieraq li jiġi previst li l-alkoħol etiliku ta’ oriġini agrikola jkun ir-riżultat tad-distillazzjoni, wara l-fermentazzjoni alkoħolika, ta’ prodotti agrikoli.
            
            
               (10)Għalhekk jenħtieġ li r-Regolament (UE) 2019/787 jiġi emendat skont dan,
            
            
               ADOTTAT DAN IR-REGOLAMENT:
            
            
               Artikolu 1
            
            
               L-Artikolu 5 tar-Regolament (UE) 2019/787 huwa sostitwit b’dan li ġej:
            
            
               “Artikolu 5
            
            
               Definizzjoni tal-alkoħol etiliku ta’ oriġini agrikola u r-rekwiżiti għalih
            
            
               Għall-finijiet ta’ dan ir-Regolament, l-alkoħol etiliku ta’ oriġini agrikola huwa likwidu li jikkonforma mar-rekwiżiti li ġejjin:
            
            
               (a)ikun inkiseb permezz tal-fermentazzjoni alkoħolika, segwita mid-distillazzjoni tal-prodotti agrikoli elenkati fl-Anness I tat-Trattat esklussivament;
            
            
               (b)ma jkollu l-ebda togħma perċettibbli għajr dik tal-materja prima li tintuża fil-produzzjoni tiegħu;
            
         
         
            
               (c)is-saħħa alkoħolika minima tiegħu skont il-volum tkun ta’ 96,0 %;
            
            
               (d)il-livelli massimi ta’ residwi fih ma jeċċedux dan li ġej:
            
            
               (i)
                     aċetat etiliku: 1,3 grammi għal kull ettolitru ta’ alkoħol ta’ 100 % vol.;
            
            
               (ii)
                     aċetaldeid (it-total ta’ etanal u 1,1-dietossietan): 0,5 grammi għal kull ettolitru ta’ alkoħol ta’ 100 % vol.;
            
            
               (iii)
                     alkoħols ogħla (it-total ta’: propan-1-ol, butan-1-ol, butan-2-ol, 2-metilpropan-1-ol, 2-metilbutan- 1-ol u 3-metilbutan-1-ol): 0,5 grammi għal kull ettolitru ta’ alkoħol ta’ 100 % vol.;
            
            
               (iv)
                     metanol: 30 grammi għal kull ettolitru ta’ alkoħol ta’ 100 % vol.;
            
            
               (v)
                     furfural: 0,5 gramma għal kull ettolitru ta’ alkoħol ta’ 100 % vol.”.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 25.4.2022
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 130, 17.5.2019, p. 1.
               
               
                  
                     (2)
                  
                        Ir-Regolament (KE) Nru 110/2008 tal-Parlament Ewropew u tal-Kunsill tal-15 ta’ Jannar 2008 dwar id-definizzjoni, id-deskrizzjoni, il-preżentazzjoni, l-ittikkettar, u l-protezzjoni ta’ indikazzjonijiet ġeografiċi ta’ xorb spirituż, u li jħassar ir-Regolament tal-Kunsill (KEE) Nru 1576/89, (ĠU L 39, 13.2.2008, p. 16).
               
               
                  
                     (3)
                  
                        Ir-Regolament tal-Kummissjoni (KE) Nru 2870/2000 tad-19 ta’ Diċembru 2000 li jistabbilixxi l-metodi Komunitarji ta’ referenza għall-analiżi tax-xorb spirituż (ĠU L 333, 29.12.2000, p. 20).